Арадио
Аршба абылрақәа рзы: хадаратәла агәҽанызаареи ҭакԥхықәралеи азнеишьа аныҟам иахҟьоит
18:50 13.11.2021 (ирҿыцуп: 18:57 13.11.2021)
Амцакрақәа, абылрақәа рганахьала аҭагылазаашьа сынтәа изеиԥшроу, амашәырқәа хадаратәла изыхҟьо арадио Sputnik аефир аҟны еиҭеиҳәеит Аԥсны аҭагылазаашьа ҷыдакәа рминистрра абылраҽацәыхьчаратә - хылаԥшратә усбарҭа аиҳабы ихаҭыԥуаҩ Аркади Аршба.
"Ари ашықәс иалагӡаны 822 амцакрақәеи абылрақәеи ҟалахьеит Аԥсны аҩнуҵаҟа. Абылра иацуп еиуеиԥшым аматериалтә ԥхасҭа. Сынтәа 111 былра ҟалахьеит. Уи маҷӡам ҳәа иҳаԥхьаӡоит, аха ҵыԥх иаҿырԥшны ҳахәаԥшуазар, сынтәа иаҳа имаҷуп 63 былра рыла. Ари ицәгьам ҳәа иҳаԥхьаӡоит, ҳаԥхьаҟа иҵекгьы имаҷхап ҳәа ҳгәыӷуеит, уи ҳара ҳус мацара акәӡам изыдҳәалоу, ауаажәлар ргәҽанызаара, дара ари азҵаара ҭакԥхықәрала ишазнеиуа зегь реиҳа ихадоу усуп. Абылрақәа 111- уи ахатәы ҩнқәа, ахыбрақәа, атранспорт зегьы еидкыланы ауп. Ахыбрақәа рҟны абылрақәа абзазаратә техника ахь афымцатә цәаҳәақәа рымҩангараан аԥҟарақәа реилагара иахҟьалоит, убасгьы афымцамч иадҳәалоу еиуеиԥшым амзызқәа", - иҳәеит Аршба.
Еиҭеиҳәеит убасгьы абылраҽацәыхьчаратә ԥҟарақәа ахьынӡанарыгӡо аҳәынҭқарраҿы еиуеиԥшым аусҳәарҭақәа.
Иаҳа инарҭбааны аицәажәара шәаҳар шәылшоит аудиофаил аҟны.